**ORDIN nr. 4324/22 mai 2020**

**pentru modificarea şi completarea Metodologiei de organizare şi funcţionare a învăţământului profesional de stat, aprobată prin Ordinul ministrului educaţiei naţionale şi cercetării ştiinţifice nr. 5.033/2016, pentru anul şcolar 2020-2021**

EMITENT: MINISTERUL EDUCAŢIEI ŞI CERCETĂRII

PUBLICAT ÎN: MONITORUL OFICIAL nr. 437 din 25 mai 2020

Având în vedere:

 - prevederile art. 76 şi din Legea educaţiei naţionale nr. 1/2011, cu modificările şi completările ulterioare;

 - prevederile art. 42 din Legea nr. 55/2020 privind unele măsuri pentru prevenirea şi combaterea efectelor pandemiei de COVID-19;

 - prevederile art. 1 pct. 6 lit. p) din anexa nr. 2 la Hotărârea Guvernului nr. 394/2020 privind declararea stării de alertă şi măsurile care se aplică pe durata acesteia pentru prevenirea şi combaterea efectelor pandemiei de COVID-19, aprobată cu modificări şi completări prin Hotărârea Parlamentului României nr. 5/2020,

 - prevederile Legii nr. 190/2018 privind măsuri de punere în aplicare a Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), cu modificările ulterioare,

 în temeiul prevederilor art. 3 alin. (1) şi art. 15 alin. (3) din Hotărârea Guvernului nr. 24/2020 privind organizarea şi funcţionarea Ministerului Educaţiei şi Cercetării,

**ministrul educaţiei şi cercetării** emite prezentul ordin.

 ART. I

 Metodologia de organizare şi funcţionare a învăţământului profesional de stat, aprobată prin Ordinul ministrului educaţiei naţionale şi cercetării ştiinţifice nr. 5.033/2016, publicat în Monitorul Oficial al României, Partea I, nr. 856 din 27 octombrie 2016, se modifică şi se completează pentru anul şcolar 2020 - 2021 după cum urmează:

 **1. La articolul 8, după alineatul (3) se introduce un nou alineat, alineatul (4), cu următorul cuprins:**

 "(4) Pentru anul şcolar 2020 - 2021, prevederile alin. (1) nu se aplică în cazul în care, din motive obiective, există operatori economici care denunţă contractul-cadru încheiat cu unitatea de învăţământ pentru formarea profesională a elevilor prin învăţământul profesional de stat."

 **2. La articolul 10, după alineatul (4) se introduce un nou alineat, alineatul (5), cu următorul cuprins:**

 "(5) Pentru anul şcolar 2020 - 2021, prevederile alin. (3) lit. e) nu se aplică în cazul în care, din motive obiective, există operatori economici care denunţă contractul-cadru încheiat cu unitatea de învăţământ pentru formarea profesională a elevilor prin învăţământul profesional de stat."

 **3. La articolul 14, după alineatul (7) se introduce un nou alineat, alineatul (8), cu următorul cuprins:**

 "(8) Pentru anul şcolar 2020 - 2021, prevederile alin. (4) lit. b) şi alin. (5) nu se aplică în cazul în care, din motive obiective, există operatori economici care denunţă contractul-cadru încheiat cu unitatea de învăţământ pentru formarea profesională a elevilor prin învăţământul profesional de stat."

 **4. La articolul 15, după alineatul (3) se introduce un nou alineat, alineatul (4), cu următorul cuprins:**

 "(4) Pentru anul şcolar 2020 - 2021, prevederile alin. (1) nu se aplică în cazul în care, din motive obiective, există operatori economici care denunţă contractul-cadru încheiat cu unitatea de învăţământ pentru formarea profesională a elevilor prin învăţământul profesional de stat."

 **5. La anexa nr. 1, articolul 12 se modifică şi va avea următorul cuprins:**

 "ART. 12

 Prezentul contract poate fi denunţat de către oricare dintre părţi printr-o notificare scrisă prealabilă, acordând un preaviz de 9 luni celeilalte părţi, iar pentru anul şcolar 2020 - 2021, cu un preaviz de 5 zile."

 ART. II

 Direcţia generală învăţământ preuniversitar, Direcţia generală minorităţi şi relaţia cu Parlamentul, Centrul Naţional de Dezvoltare a Învăţământului Profesional şi Tehnic, inspectoratele şcolare judeţene/al municipiului Bucureşti şi unităţile de învăţământ preuniversitar duc la îndeplinire prevederile prezentului ordin.

 ART. III

 Prezentul ordin se publică în Monitorul Oficial al României, Partea I.

Ministrul educaţiei şi cercetării,

**Cristina Monica Anisie**

 Bucureşti, 22 mai 2020

 Nr. 4.324.